הוועדה המיוחדת לעניין הצעות חוק מסוימות שהועברו לדיון בה, כנסת 20, פרוטוקול מספר 156, 2018-02-21 09:20

רחל עזריה: בוקר טוב.

רחל עזריה: אני מתכבדת לפתוח את ישיבת הוועדה המיוחדת בהצעת חוק הרשות הממשלתית להתחדשות עירונית.

רחל עזריה: על סדר היום הצעת חוק לתיקון פקודת ביטוח רכב מנועי (מרכיב ההעמסה בתעריף הביטוח), התשע"ז-2017.

רחל עזריה: פ/3900.

רחל עזריה: זאת הצעת חוק של חבר הכנסת מכלוף מיקי זוהר ואחרים.

רחל עזריה: אתה רוצה להציג את החוק?

מכלוף מיקי זוהר: אני יכול להציג את החוק אבל הדברים ברורים.

מכלוף מיקי זוהר: אני רק אומר כמה דברים.

רחל עזריה: אני חושבת שכדאי שתציג את החוק לפרוטוקול, גם אם כל היושבים בחדר כבר מודעים לו.

מכלוף מיקי זוהר: אני רק אומר שחשוב שהדיון מתקיים בחדר ועדת הכנסת.

מכלוף מיקי זוהר: זאת כבר התחלה טובה.

רחל עזריה: תודה רבה על האירוח.

מכלוף מיקי זוהר: כי הוועדה הזו קבעה שהחוק הזה מגיע דווקא לוועדה שלך וטוב שכך.

רחל עזריה: הוועדה בראשותך.

מכלוף מיקי זוהר: כן.

מכלוף מיקי זוהר: היא קבעה שזה צריך להגיע לוועדה שלך מתוך ידיעה ברורה שהנושא יקודם בצורה טובה ויעילה ובמקצועיות רבה.

מכלוף מיקי זוהר: לכן אני מברך על העובדה שאת זו שצריכה לקדם את החוק הזה.

מכלוף מיקי זוהר: לגבי החוק שאנחנו מביאים לכאן.

מכלוף מיקי זוהר: קודם כל, אני חייב לומר מראש שלגבי האחוזים, העניין הזה בסופו של דבר צריך להיקבע כאן בוועדה, מה מספר האחוזים, כי בחוק כמובן אנחנו ציינו אחוז מסוים ויכול להיות שהאחוז הזה הוא גבוה מדי ולכן נצטרך כאן בוועדה להגיע לאיזושהי הבנה מה האחוז הסופי שייקבע כדי שבסופו של דבר כל מי שרוצה לרכוב היום על רכב דו גלגלי יוכל לעשות זאת.

מכלוף מיקי זוהר: כל מי שרוצה לרכוב היום על רכב דו גלגלי, משלם היום, כמו שאתם יודעים, פרמיית ביטוח שהיא פשוט מנותקת מכל פרופורציה אפשרית ביחס גם לעלות כלי הרכב שעולה הרכב הדו גלגלי וגם לגבי העלות הכוללת באחזקה שלו, אם זה בדלק שהוא צורך או בתיקונים שהוא משקיע.

מכלוף מיקי זוהר: אנחנו מבינים שנוצר איזשהו מצב בו העלות הביטוחית הביאה לאיזשהו שינוי בשיקול אותם רוכשי כלי רכב האם בכלל לנסוע ברכב דו גלגלי, בגלל העלויות הביטוחיות שהן באמת בלתי נסבלות עליהן שמענו.

מכלוף מיקי זוהר: כאשר הבאנו את הצעת החוק הזו, לקחנו בחשבון שזה עלול להשפיע גם על בעלי רכב ארבע גלגלי וגם על הפרמיות שהם ישלמו.

מכלוף מיקי זוהר: אבל יש מאזן שיקולים רחב שאני לקחתי אותו בחשבון בטרם החלטתי להגיש את הצעת החוק ואני אפרט אותם.

מכלוף מיקי זוהר: הראשון הוא שהעלייה הצפויה, אם וכאשר היא תתממש, היא תהיה בשקלים בודדים לכל בעל רכב ארבע גלגלי.

מכלוף מיקי זוהר: מעבר לזה, אני גם סבור שכוחות השוק וכוחות התחרות בשוק יכולים לייצר איזון בעלייה הזאת כי אנחנו יודעים שחברות הביטוח יודעות להיאבק על הלקוחות והן לא מחפשות להרוויח כסף על פוליסת החובה ואם הן מרוויחות כמה גרושים בפרמיות, הן יחד עם סוכן הביטוח, את זה הן יוכלו לאזן במסגרת התחרות, גם את העלייה הצפויה של שקלים בודדים.

מכלוף מיקי זוהר: אבל מה אנחנו נרוויח מזה?

מכלוף מיקי זוהר: מה אנחנו נרוויח מהצעת החוק?

מכלוף מיקי זוהר: אנחנו נרוויח רכבים דו גלגליים בכביש שזה בסוף יביא במכלול לחיסכון גם לבעלי רכבים ארבע גלגלי.

מכלוף מיקי זוהר: אם הם יחסכו בפקקים והם יחסכו בזמן שלהם ובדלק שהם מוציאים גם בעמידה בפקק, דיינו, הרווחנו מהצעת החוק הזאת.

מכלוף מיקי זוהר: אם נחסוך גם בזיהום האוויר ובהרבה מאוד דברים שאנחנו יודעים שקורים עם רכבים ארבע גלגלי שאין בהם בדו גלגלי, הרווחנו מהצעת החוק הזאת.

מכלוף מיקי זוהר: לכן במכלול אני ראיתי בעניין הזה משהו שהוא כן מיטיב עם כולם ולאו דווקא עם רוכבי הדו גלגלי.

מכלוף מיקי זוהר: לכן הצעת החוק מבחינתי הגיעה לשולחן הכנסת, מתוך הבנה שזה יעזור.

מכלוף מיקי זוהר: לגבי רוכבי הדו גלגלי.

מכלוף מיקי זוהר: אין ספק שגם הם, עם העובדה שהם באמת מיעוט ביחס לבעלי כלי הרכב, הם מהווים 70,000?

<קריאה: 80,000.

מכלוף מיקי זוהר: 80,000 מתוך שני מיליון.

מכלוף מיקי זוהר: הם מהווים פחות מחמישה אחוזים.

מכלוף מיקי זוהר: למרות שהם מיעוט, הם מספר גדול של אנשים.

מכלוף מיקי זוהר: מדובר ב-80,000 אנשים שרוצים לנסוע ברכב דו גלגלי, שמשלמים מחירים מופקעים מאוד, מאוד, מאוד.

מכלוף מיקי זוהר: לכן אני חושב שהחוק הזה בסופו של דבר, עם כל הקשיים שיש בו, הוא חוק טוב והוא חוק יעיל שמועיל לכולם ולאו דווקא רק לרוכבי הדו גלגלי.

מכלוף מיקי זוהר: אני חוזר ואומר שוב, גברתי היושבת ראש, שלגבי האחוזים אני סומך עליך שתמצאי את הדרך לגשר בין הצדדים.

רחל עזריה: אתה מודע לזה שיש פער.

מכלוף מיקי זוהר: כן.

מכלוף מיקי זוהר: יש פער וצריך להגיע להסכמות.

רחל עזריה: אתה הכפלת.

מכלוף מיקי זוהר: כן.

מכלוף מיקי זוהר: לכן אני סומך עליך שתגיעי לאיזה שהן הסכמות גם עם האוצר וגם עם נציגי הרוכבים על דו גלגלי, כדי שתהיה כאן חקיקה גם טובה, גם מאוזנת וגם נכונה.

מכלוף מיקי זוהר: תודה.

רחל עזריה: תודה.

רחל עזריה: נושא אחד שלא העלית הוא העניין שהביטוח היום לרכב הדו גלגלי הוא גם מאוד יקר וגם מאוד מקיף.

רחל עזריה: זה חלק מהאתגר.

רחל עזריה: בעצם היה ראוי שיהיה ביטוח הרבה פחות מקיף, אז לאנשים אמנם לא יהיה ביטוח מושלם אבל יהיה להם ביטוח.

רחל עזריה: היום אין מדרג או אין ביטוח יותר בסיסי.

<אליעזר אלג'ם: גם כך אנחנו מופלים.

<אליעזר אלג'ם: את רוצה להפלות אותנו עוד יותר?

רחל עזריה: למה אתם מופלים?

<אליעזר אלג'ם: למה להחריג אותנו משאר הנהגים?

<אליעזר אלג'ם: תקבעו לכולם.

רחל עזריה: מי אדוני?

<אליעזר אלג'ם: יושב ראש מועדון האופנועים הישראלי.

רחל עזריה: אני לא אוהבת את ההתפרצות הזאת.

רחל עזריה: זה לא מתאים.

מכלוף מיקי זוהר: לא נראה לי שהבנת את כוונותיה של יושבת הראש.

מכלוף מיקי זוהר: כוונותיה של יושבת הראש הן טובות.

מכלוף מיקי זוהר: היא אומרת שתוכל לעשות פוליסה מלאה.

רחל עזריה: תהיה אופציה לפוליסה זולה וקטנה יותר.

מכלוף מיקי זוהר: בסוף תהיה לך פוליסה קצת יותר זולה ותחסוך כסף.

מכלוף מיקי זוהר: נניח במקרה גניבה, שם תהיה פחות מכוסה.

<אליעזר אלג'ם: אני מתנצל על ההתפרצות.

<אליעזר אלג'ם: האמן לי שהבנתי בדיוק את הדברים.

רחל עזריה: אתה יכול לא להסכים אבל אתה צריך להירשם ולבקש לדבר.

<קריאה: אנחנו מדברים על ביטוח חובה.

<קריאה: לא על המחיר כרגע.

רחל עזריה: הדבר השני שאותי מטריד הוא שיש הרבה רוכבי ברכבים דו גלגליים שפשוט לא עושים ביטוח.

רחל עזריה: המהלך הזה בעיני הוא חלק.

רחל עזריה: אנחנו לא רוצים שאנשים ייפגעו ואנחנו לא רוצים שאנשים לא יהיו מבוטחים.

רחל עזריה: זו סיטואציה מאוד קיצונית.

רחל עזריה: אני חושבת שלכן החוק הזה הוא חשוב כי יש לנו כאן קבוצה ששיעור גבוה ממנה לא מבוטח.

רחל עזריה: אנחנו תכף נשמע ממשרדי הממשלה אבל אני יודעת שיש חוסר נוחות בהצעת החוק.

רחל עזריה: אני חושבת שאנחנו צריכים לשים לנגד עינינו את העניין הזה שאנשים פשוט לא עושים ביטוחים.

רחל עזריה: אנחנו בעצם לא מצליחים לייצר את המצב שהוא מבחינתנו חיובי, מבחינת המדינה, שאנשים עושים את הביטוחים וכרגע זה לא המצב.

רחל עזריה: יכול להיות שיש עוד כמה פתרונות שאפשר להציע אבל לדעתי זה אחד הפתרונות בסל הפתרונות.

<עמית ברגמן: מועדון האופנועים הישראלי.

<עמית ברגמן: החוק הוא מצוין, הוא חשוב וברור לכולנו שאנחנו באים לתקן עיוות שקיים בדין הישראלי.

<עמית ברגמן: העיוות נובע ממצב חוקי שנקבע למעשה בשני חוקים שרלוונטיים כאן – חוק הפיצויים ופקודת הביטוח.

<עמית ברגמן: חוק הפיצויים קובע שני עקרונות שאחד מהם הוא איחוד העילה.

<עמית ברגמן: אי אפשר לתבוע מחוץ לו, אי אפשר לתבוע ברשלנות, חייבים לתבוע מתוך החוק הזה והחוק הזה קובע עיקרון של אחריות מוחלטת וכל אחד למעשה נושא בנזק שנגרם לו.

<עמית ברגמן: לזה צריך להוסיף את היקף הכיסוי הנרחב ביותר, ואנחנו מכירים בזה שהוא נרחב.

<עמית ברגמן: לדעתנו צריך להישאר נרחב בדיוק כמו של נהגי המכוניות.

<עמית ברגמן: יוצא שהביטוח של אופנועים הוא היקר ביותר.

<עמית ברגמן: המחוקק צפה את המצב הזה כשהוא חוקק את חוק הפיצויים ונתן לו שני תיקונים.

<עמית ברגמן: האחד, בצו החציה, מה שאנחנו היום קוראים קל-כבד.

<עמית ברגמן: זאת אומרת שבתאונה מעורבת, מי שמעורב בתאונה מעורבת, היום משלם 75 אחוזים נזקי הרוכב.

<עמית ברגמן: אנחנו סבורים שהמספר הנכון לשיעור הזה הוא 100 אחוזים ואת הסיבות פירטתי במכתב שכתבתי שנמצא בפניך.

רחל עזריה: כן.

<עמית ברגמן: הסיבות הן גם, נקרא לזה מבחינה מוסרית.

<עמית ברגמן: זאת אומרת, תמיד הרוכב הוא זה שנפגע, תמיד הוא לוקח על עצמו את הנזק, ואני חושב שנציגי משרד המשפטים יסכימו אתי כאן, מבחינת מדיניות נזיקית, ברגע שאנחנו נותנים לשוקל הטוב ביותר או למונע הזול ביותר לעשות את השיקול, אם חברות הביטוח ישכילו להעלות את הביטוח למי שהיה מעורב בתאונת דרכים עם דו גלגלי, כמו שזה קיים בעולם, אז אנשים יתחילו לחפש את הדו גלגלי.

<עמית ברגמן: השאיפה הכוללת בסוף היא שזה יוריד את תוחלת הנזק של תאונות הדרכים.

<עמית ברגמן: אם כן, אנחנו חושבים שהמספר צריך להיות 100 אחוזים.

<עמית ברגמן: גם כאשר חוקקנו את החוק הזה לפני עשר שנים, זה מה שביקשנו ובאותו זמן שוב התקבלה פשרה שהיא פשרה לא לחלוטין טובה מבחינתנו.

רחל עזריה: סליחה.

רחל עזריה: היית חבר כנסת באותה תקופה?

<עמית ברגמן: לא.

רחל עזריה: הכנסת חוקקה את החוק.

<עמית ברגמן: הכנסת חוקקה ואנחנו היינו שותפים.

<עמית ברגמן: נכון.

<עמית ברגמן: אני מצטער.

רחל עזריה: גם אני לא הייתי שם.

רחל עזריה: אני רק שומרת על כבודה של הכנסת.

<עמית ברגמן: אנחנו היינו כאן.

רחל עזריה: הייתם שותפים.

<עמית ברגמן: היינו שותפים.

<עמית ברגמן: אנחנו מלווים את הביטוח ואת הפול כבר 15 שנים בעניין הזה.

<עמית ברגמן: העיוות הזה שהוא עיוות תחבורתי ממעלה ראשונה, גורם לשני דברים.

<עמית ברגמן: ראשית, למיעוט כלי רכב דו גלגלי במדינת ישראל יחסית לשכנותינו הים תיכוניות כמו יוון, איטליה, ספרד, צרפת, שוויץ.

<עמית ברגמן: זאת אומרת, יש לנו מעט מאוד דו גלגלי.

<עמית ברגמן: בין היתר, אחד הגורמים לזה, אנחנו מאמינים שזה הביטוח, עלות הביטוח הגבוהה.

<עמית ברגמן: בנוסף, מה שציינת, השיעור הבלתי מתקבל על הדעת של אנשים שלא מבוטחים.

<עמית ברגמן: אני חושב שמשרד המשפטים היה אמור להיות מוטרד מזה ש-50 אחוזים מהרוכבים עושים ביטוח לתקופות קצרות, לתקופה שהם צריכים לעבור את הטסט.

<עמית ברגמן: עוברים את הטסט ולאחר מכן הביטוח פוקע והמבקר סיפר לנו שכ-50 אחוזים מהרוכבים רוכבים בלי ביטוח.

<עמית ברגמן: זאת פגיעה חד משמעית בשלטון החוק.

<עמית ברגמן: האנשים מרגישים שהם אאוט לוס.

<עמית ברגמן: הם מרגישים שהחוק לא מטפל בהם, שהחוק הוא נגדם, הוא לא מכיל אותם וכמובן שזה גורם לקטסטרופות מבחינה אנושית.

<עמית ברגמן: כאשר בן אדם שאין לו ביטוח מעורב בתאונה, או שהוא מתחיל להמציא שקרים או שהוא הופך להיות מקרה סעד.

<עמית ברגמן: יש סיבה בגללה החוק חוקק כפי שחוקק.

<עמית ברגמן: אנחנו הולכים אחורה.

<עמית ברגמן: החוק סוציאלי והוא נועד לתת מענה מושלם.

<עמית ברגמן: זאת אומרת, ביטוח בריאות מושלם ופיצוי מושלם על אובדן השלמה.

<עמית ברגמן: הגם שאנחנו הסכמנו לפגיעה מסוימת בפיצוי על דרך של השתתפות עצמית, אנחנו סבורים שדי מיצינו את הכיוון של הקטנת הכיסוי ואנחנו חושבים שהפתרון שמוצע כאן עכשיו הוא הפתרון הנכון ביותר.

<עמית ברגמן: אם אנחנו רוצים להגיע למחירי ביטוח הוגנים שגם יביאו לשיעור דו גלגלי יותר נרחב וגם לשיעור מבוטחים יותר נרחב, אנחנו צריכים שמישהו יממן את זה, ומי זה המישהו הזה?

<עמית ברגמן: אמרנו, אחד, האנשים שמעורבים בתאונות דרכים, ולדעתנו זה צריך להיות 100 אחוזים שהם ישתתפו בנזק של הרוכב.

רחל עזריה: כמה מתאונות הדרכים של האופנועים הן תאונות דרכים עצמיות ובכמה תאונות מעורבים כלי רכב?

<עמית ברגמן: אני נשען על נתוני הלשכה המרכזית לסטטיסטיקה שהיא גורם רשמי.

<עמית ברגמן: הלשכה אומרת שבכלל בתאונות – אני מכליל את כל סוגי התאונות ואני מדבר גם על קטלניות - - -

רחל עזריה: אני ארצה לשמוע גם את התשובה שלכם.

<עמית ברגמן: הנתון שלהם הוא אחר אבל אני נשען על נתוני הלמ"ס.

רחל עזריה: לכן אני רוצה לשמוע את כולם.

<עמית ברגמן: בכלל בתאונות מעורבות, כ-80 אחוזים מהתאונות בכלל הן מעורבות.

<עמית ברגמן: בתאונות הקשות והקטלניות, כ-50 אחוזים בממוצע הן תאונות מעורבות ו-50 אחוזים הן תאונות עצמיות.

<עמית ברגמן: הרוכבים, יש לציין, יודעים להרוג גם את עצמם.

<עמית ברגמן: יודעים.

<עמית ברגמן: יש בעיה קשה מאוד בהכשרה ובעיה קשה מאוד בתרבות הנהיגה.

<עמית ברגמן: אנחנו מתחילים לטפל בזה עם משרד התחבורה ועם הרשות הלאומית לבטיחות בדרכים אבל בעיה קשה היא גם התרבותית וגם של איכות הרכיבה.

<עמית ברגמן: אנחנו יודעים את זה.

<עמית ברגמן: רוכבים לצערנו הורגים את עצמם, אבל בערך 50 אחוזים מהתאונות הקטלניות והקשות הן תאונות מעורבות.

<עמית ברגמן: זה פן אחד שאני חושב שצריך להיות בו תיקון.

<עמית ברגמן: הפן השני הוא להחיל את זה על אוכלוסייה יותר רחבה כדי להוזיל את הביטוח.

<עמית ברגמן: אוכלוסייה יותר רחבה, מה שנכון היה לעשות זה שזאת תהיה כל מדינת ישראל כי היתרונות של דו גלגלי הם יתרונות שכל אוכלוסיית מדינת ישראל נהנית מהם.

<עמית ברגמן: היא משתמשת בשירותי שליחים, היא נהנית מפתרון בעיית התחבורה, הפקקים, החניה וכל המדינה נהנית מזה שקיים דו גלגלי.

<עמית ברגמן: לכן אם הביטוח היה נעשה באמצעות הביטוח הלאומי או ביטוח בריאות, כולם היו משלמים שני שקלים נוספים, חברות הביטוח היו מרוויחות קצת פחות וכולם היו נושאים בעלות הזאת שקוראים לה יש דו גלגלי במדינת ישראל וגם לו מגיע פיצוי.

<עמית ברגמן: הפתרון שאימץ המחוקק הוא פתרון ביניים, להשית את העלות הנוספת על כלל משתמשי הדרך ועל ידי כך להרחיב את בסיס החיוב וזה באמצעות חלוקת הנטל, החוק שאנחנו מדברים עליו עכשיו.

<עמית ברגמן: מבחינתנו זה קצת פחות טוב מהמצב שזה היה על כל האוכלוסייה אבל בעינינו זה הפתרון הקל והוא גם יעיל מבחינת פיזור הנזק על כלל המשתמשים.

<עמית ברגמן: אני חושב שאנחנו צריכים לשאוף למחיר ביטוח רכב דו גלגלי בשיעור ששווה לביטוח מכונית ממוצעת.

<עמית ברגמן: זה מה שצריך להיות.

<עמית ברגמן: אנחנו נתחיל לראות יותר דו גלגלי.

<עמית ברגמן: אגב, כשיהיה יותר דו גלגלי, שיעור התאונות של דו גלגלי ירד.

רחל עזריה: למה?

<עמית ברגמן: בגלל המודעות.

<עמית ברגמן: חלק מהעניין הוא שהיום אנחנו ארבעה אחוזים מכלי הרכב ולכן נהג ממוצע שמחפש כלי רכב, הוא מחפש מכוניות והוא לא מתייחס לאופנועים.

<עמית ברגמן: ביוון המצב שונה וגם במקומות אחרים במזרח.

רחל עזריה: אתה חושב שאנשים לא בודקים אופנועים בגלל הביטוח?

<עמית ברגמן: לא.

<עמית ברגמן: בגלל שאנחנו עדיין מיעוט בכביש, אנשים לא מודעים.

<עמית ברגמן: בואי נגיד שלגבי אופנועים יש עיוורון קוגניטיבי.

<עמית ברגמן: אני לא ממציא את זה אלא זה ממחקרים.

<עמית ברגמן: אנשים לא מחפשים אותם ולכן לא רואים אותם.

<עמית ברגמן: מעבר לכך שלפעמים זה באשמתנו.

<עמית ברגמן: הרבה פעמים נהגים אומרים שלא ראיתי אותך.

<עמית ברגמן: הלא ראיתי אותך, זה בגלל שלא חיפשתי אותך.

<עמית ברגמן: ביוון אתה עומד ברמזור, שלושים אופנועים לפניך.

<עמית ברגמן: לא שלושה אלא שלושים.

<עמית ברגמן: אי אפשר שלא לחשוב כשאתה נוסע שיש אופנועים מכל הצדדים שלך.

<עמית ברגמן: לכן ביוון יש יותר אופנועים ושיעור התאונות באופנועים הוא יותר נמוך.

<עמית ברגמן: עד כאן.

רחל עזריה: תודה.

<זהר גרינברג: אני מבקש להוסיף כמה משפטים.

<זהר גרינברג: אני רוצה להצביע על דבר פשוט.

<זהר גרינברג: קודם כל, אני אציג את עצמי.

<זהר גרינברג: אני בן 68, אני רוכב מגיל 16, אב לשלושה ילדים, אני מקבל את מקסימום ההנחות בביטוח החובה, אני משלם – במקסימום ההנחות בגלל ותק, גיל וכל מיני פרמטרים אחרים – מעל 3,000 שקלים ביטוח חובה כאשר אני משלם על המכונית שלי 889 שקלים.

<זהר גרינברג: אני רק רצה שנבין את הפער, ואני משלם הכי נמוך.

<זהר גרינברג: אין כמעט מישהו שמשלם פחות.

<זהר גרינברג: קודם כל, להבין את העניין הזה.

<זהר גרינברג: דבר שני.

<זהר גרינברג: מי קונה.

<זהר גרינברג: דו גלגלי ברובו אלה קטנועים זולים.

<זהר גרינברג: מי שקונה את זה, זה לא מי שיכול להרשות לעצמו מכונית אלא מי שלא יכול להרשות לעצמו מכונית והוא צריך פתרון תחבורתי.

<זהר גרינברג: הפתרון התחבורתי של הדו גלגלי אמור לתת לו אפשרות.

<זהר גרינברג: את זה אנחנו שוללים ממנו כי הביטוח הוא פרוהיביטיבי והוא גורם לאנשים לעבור לכלי רכב פחות תקניים כמו אופניים חשמליים שאנחנו היום לא יודעים כמה יש מהם ומה שיעור הנזקים והתאונות.

<זהר גרינברג: אנחנו לא יודעים על כך כי אין לדבר הזה שום מעקב.

<זהר גרינברג: אני מבקש להבין שאנחנו חושבים שבמדינת ישראל שהיא מדינה אידיאלית מבחינת תנאי רכיבה, 360 ימים בשנה אפשר כאן לרכוב מבחינת תנאי מזג אויר כמעט בכל הארץ, לא מתקבל על הדעת שהאחוז הוא רק ארבעה אחוזים לעומת 25 אחוזים במדינות ים תיכוניות אחרות, וזו מדינה שמתאימה, יש בה מטרופולין גדול מגדרה עד חדרה, ולכן צריך להוריד את החסם הזה בראייה של הציבור שהוא פחות בעל אמצעים, שהוא פחות נגיש לתחבורה וזה נותן לו פתרונות תעסוקתיים גם להתמודד עם הבעיה של אנשים שלא יכולים לגור במרכז תל אביב והם גרים בפריפריות של הערים הגדולות.

<זהר גרינברג: זה לגמרי פתרון.

רחל עזריה: תודה.

רחל עזריה: חברות הביטוח.

רחל עזריה: רוצים להתייחס?

<אילן שמיר: רק לתקן.

<אילן שמיר: מנכ"ל הפול.

<אילן שמיר: רק לתקן נתונים.

<אילן שמיר: מהמבוטחים כ-40 אחוזים מעורבות.

רחל עזריה: פחות מ-50 אחוזים.

<עמית ברגמן: לא אלה המספרים שקיבלנו מהלמ"ס, אבל בסדר.

<אילן שמיר: צריך לזכור את העובדות.

<אילן שמיר: תעריף לאופנועים, המחיר לאופנועים, לא נולד כי מישהו החליט לקבוע תעריף של 5,000, 7,000 או 8,000.

<אילן שמיר: התעריף עדיין מכיל בתוכו 40 אחוזים פרמיות, לאור הפניות של חברות הביטוח, בעיקר הפול, משלמים.

<אילן שמיר: צריך לזכור את זה.

רחל עזריה: תסביר.

<אילן שמיר: תעריף האופנועים היום שטוענים שהוא יקר, והוא יקר, זה נכון, אבל הוא לא יקר משום שהאוצר חמד את הכסף.

<אילן שמיר: עלות התביעות באופנועים היא כזאת שהיום חסרים 40 אחוזים פרמיות.

<אילן שמיר: זה מסובסד היום על ידי הרכב הפרטי.

<ורד קירו זילברמן: אתה יכול לפרט?

<אילן שמיר: מאיזו בחינה?

<ורד קירו זילברמן: איזה סבסוד.

רחל עזריה: תסביר.

<אילן שמיר: הפול הפסיד בשנת 2016 סכום של 427 מיליון שקלים, מתוכם 380, נדמה לי, על האופנועים.

<אילן שמיר: הפסיד.

<אילן שמיר: אחרי שהוא קיבל את הפרמיה ההוצאות שלנו הן בסביבות 40 מיליון שקלים.

<אילן שמיר: כל השאר בתביעות ששילמנו.

<אילן שמיר: הפסיד 350 מיליון שקלים.

רחל עזריה: כי מה ההוצאות?

<אילן שמיר: ההוצאות הן כלום, 40 מיליון.

רחל עזריה: בביטוח.

רחל עזריה: מה הרכיבים?

<אילן שמיר: תביעות.

<אילן שמיר: אני משלם לניזוקים.

<אילן שמיר: כל אדם שנפצע, אני משלם לו.

רחל עזריה: תן עוד מידע.

רחל עזריה: אתה מדבר טלגרפית.

רחל עזריה: דבר.

<אילן שמיר: איך חיה חברת ביטוח?

<אילן שמיר: חברת ביטוח מקבלת פרמיה, מזה היא צריכה לשלם תביעות ומזה היא צריכה להחזיק את עצמה, מה שנקרא הוצאות.

<אילן שמיר: עושים אחד פחות השני פחות השלישי, זה רווח.

רחל עזריה: מה כוללת תביעה טיפוסית?

<אילן שמיר: נזקי גוף של אנשים.

<אילן שמיר: כל אדם שנמצא על אופנוע מקבל פיצוי לפי אחוזי הנכות שלו, כמה ימים שכב בבית חולים.

<אילן שמיר: יש חוקים.

<אילן שמיר: ביטוח החובה הוא מאוד מסודר, הוא מאוד רגולטיבי והוא משלם.

<אילן שמיר: דיברו כאן על הוזלת התעריפים.

<אילן שמיר: אפשר למצוא דרכים להוזיל את התעריף.

<אילן שמיר: לדוגמה, לפני כמה שנים מתוך המצוקה הזאת של התעריף, בא האוצר עם מגמה להוזיל והכניס השתתפות עצמית.

<אילן שמיר: שנבין, השתתפות עצמית של 25,000 שקלים וזה רק לנזקים שאינם ממון.

<אילן שמיר: דהיינו, לא מישהו שהוא נכה שאני אגזול לו את הקצבה העתידית.

רחל עזריה: איך אתה מסביר שביוון ובמדינות ים תיכוניות השיטה היא אחרת?

<אילן שמיר: אין ביטוח בכל העולם בהיקף הכיסוי שיש במדינת ישראל.

<אילן שמיר: אין דבר כזה.

<אילן שמיר: מדינת ישראל היא ייחודית.

<אילן שמיר: משלמים.

<אילן שמיר: אופנוע אשם לחלוטין, בכלל לא חשוב, זה לא משנה.

<אילן שמיר: גם רכב פרטי.

<אילן שמיר: החוק הוא אחיד.

<אילן שמיר: החוק הוא מאוד סוציאלי והוא מאוד נרחב.

<אילן שמיר: ביוון זה לא הביטוח הזה.

רחל עזריה: מה זה שם?

<אילן שמיר: ביטוח אחר לגמרי.

<אילן שמיר: ביטוח של אחריות.

רחל עזריה: מה זה אומר?

<אילן שמיר: מי שאשם משלם.

<אילן שמיר: אם האופנוע אשם, הוא לא יקבל כלום.

<אילן שמיר: כך זה בכל העולם ולא רק ביוון.

<אילן שמיר: מדינת ישראל מאוד מתקדמת.

<אילן שמיר: אני חושב, מתוך ניסיוני מעל 40 שנים בביטוח, בצדק רב.

רחל עזריה: אתה חושב שביטוח רזה הוא לא משהו שצריך לעשות?

רחל עזריה: מה בעיניך הפתרון?

<אילן שמיר: אני כן חושב שצריך להיות.

<אילן שמיר: אלטרנטיבה.

רחל עזריה: שיהיה מדרג.

<אילן שמיר: נכון.

רחל עזריה: שיהיו שתי אפשרויות וכל אחד יוכל לבחור מה הוא רוצה.

<אילן שמיר: נכון.

<אילן שמיר: זה אולי יגביר או יוריד את התאונות קצת או ימנע את חלקן.

<אילן שמיר: מדברים כאן על אי ביטוח.

<אילן שמיר: אני לא משוכנע שהורדת התעריף, גם אם היא תהיה דרסטית, ב-30, 40, 50 אחוזים – הנתונים של המבוטחים היום לדעתי עומדים על 40 אחוזים.

<אילן שמיר: לדעתי יש כאן

<אילן שמיר: מצב של אי אכיפת חוק.

<אילן שמיר: אני לא מבין איך עד היום המשטרה לא עושה שום מאמצים.

<אילן שמיר: היום כל הנתונים דיגיטליים.

<אילן שמיר: קרנית מסוגלת להוציא היום את כל רשימת האופנועים הלא מבוטחים.

<אילן שמיר: אין שום בעיה היום להוציא את כל רשימת האופנועים הלא מבוטחים.

<קריאה: שיעשו את זה.

<אילן שמיר: לא עשו את זה.

<אליעזר אלג'ם: הוא אומר שיעשו את זה.

רחל עזריה: אדוני, אתה מתפרץ ולא בפעם הראשונה.

רחל עזריה: אתה רוצה שאני אלמד אותך איך זה עובד בוועדות הכנסת?

רחל עזריה: לא.

רחל עזריה: אתה לא עונה לי.

<אילן שמיר: הנושא הזה של אי ביטוח, קודם כל אי אכיפת החוק.

<אילן שמיר: דבר שני, לדוגמה, דיברו כאן על תקופות קצרות.

<אילן שמיר: בגלוי הם אומרים כאן שעושים ביטוח לשבוע ימים כדי להעביר טסט.

<אילן שמיר: בידיים של מי זה?

<אילן שמיר: האם משרד התחבורה לא יכול להוציא תקנה?

<אילן שמיר: שלא יראה תעודה של שבעה ימים כדי לעבור טסט אלא יראה רצף ביטוח.

<אילן שמיר: אני קצת תמה על זה.

<אילן שמיר: אנחנו בפול, אני מבטח את רוב האופנועים בארץ, ולצערי הרבה מאוד מהאופנועים באמת עושים ביטוח לשבוע ולדעתי זה מצב חמור כי אנחנו נותנים יד לכך או לגיטימציה לכך.

<אילן שמיר: מדברים על התעריף אבל שקודם כל יעשו ביטוח ונאכוף את זה.

<אילן שמיר: הדבר האחרון הוא הדיפרנציאציה.

<אילן שמיר: זה נכון שהסיפור הזה של מרכיב העמסה מעביר את הנטל או את ההפסד מהאופנועים לרכב הפרטי.

<אילן שמיר: דרך אגב, חבר הכנסת מיקי זוהר יצא, אלה לא שקלים בודדים.

<אילן שמיר: ממש לא שקלים בודדים ובטח לא עם התיקון שהוא רצה ל-11 אחוזים.

<אילן שמיר: גם התיקון אולי מופחת שמשרד האוצר כנראה הציע או יציע, מדובר על עשרות שקלים, על תוספת של עשרות שקלים למצב הנוכחי היום שזה גם עשרות שקלים של כל רכב פרטי היום שמסבסד את האופנועים.

<אילן שמיר: הדבר האחרון שאני רוצה לומר.

<אילן שמיר: יש עוד דרכים לעשות דיפרנציאציה בתוך האופנועים.

<אילן שמיר: אופנועים הם לא מקשה אחת, אני מסכים.

<אילן שמיר: מר גרינברג אמר שהוא נוהג מגיל 16.

<אילן שמיר: לאבי זכרונו לברכה הייתה וספה מגיל 20 ולא הייתה לו תאונה אחת.

<אילן שמיר: צריך לעשות דיפרנציאציה בין נהגים פורעי חוק.

<אילן שמיר: צריך להבדיל בין אופנועים שהם למטרת עיסוק.

<אילן שמיר: לדוגמה, דיברתם על השליחים ועל הבלדרים.

<אילן שמיר: אני לא רואה סיבה לסבסד אותם, כמו שאני לא מסבסד את המוניות או את המשאיות אם הן הפסדיות.

<אילן שמיר: זה נכון שצריך "להיטיב" או לתת פרמיה הוגנת וזולה לנהגים הטובים.

<אילן שמיר: אנחנו יודעים מי אלה הנהגים הטובים.

<אילן שמיר: אותו עורך דין, אותו רואה חשבון, אותו מנהל שכיר שנוסע מהרצליה לתל אביב, מרמת השרון לתל אביב בבוקר וחוזר בערב ולא אלה שעוברים בין הנתיבים וכל היום מעבירים פיצות או בלדרים.

<אילן שמיר: אצלם אני רואה את התאונות.

<אילן שמיר: אני משלם את זה.

רחל עזריה: אני רוצה לשאול לגבי הפיצות.

רחל עזריה: איך זה עובד?

<אילן שמיר: עוד מילה בבקשה.

<אילן שמיר: ודאי לא אותם אופנועים כבדים.

<אילן שמיר: אני מכיר, יש כאלה שהם מוטרפים על האופנועים.

<אילן שמיר: זה לא הובי אלא יותר מהובי.

<אילן שמיר: למה אני בעל המכונית הפרטית – אני לא מדבר בשם הפול שהוא אדיש לזה – צריך לסבסד את אותו זה שיורד בירידות מערד?

<אילן שמיר: על זה אני מדבר.

<אילן שמיר: אם יורדים בטיסה מצד ימין ומצד שמאל.

<אילן שמיר: בוודאי שקשה לי לראות את זה כנהג מכונית.

<אילן שמיר: תאמיני לי, לא הייתה לי תאונת דרכים אחת במשך 45 שנים אבל קשה לראות אופנועים.

<אילן שמיר: הם גוף קטן.

רחל עזריה: היום לאופנועים אין משמעות לעבר?

<אילן שמיר: יש, אבל לא מספיק דיפרנציאלית.

<אילן שמיר: צריך לחשוב.

<אילן שמיר: הצוות שאני מכיר ועובד מולי, אם זה ניר ו-וודיע, צריך לחשוב.

<אילן שמיר: צריכים להיות יותר יצירתיים.

<אילן שמיר: אולי אין להם מספיק זמן אבל צריך לשבת על המדוכה ולראות איך באמת מטפלים בנושא האופנועים החל מאכיפה וכלה בדיפרנציאציה.

<אילן שמיר: הפתרון כאן הוא פתרון של פלסטר.

<אילן שמיר: משום שנוצרה כרגע מצוקה מסוימת בתעריף בגלל שיעור ריבית ההיוון שכרגע נמצא כ"איום" על התעריף.

<אילן שמיר: אני רואה שתוספת מאוד גדולה בתעריף ונוצרה בעיה עם הסבסוד שנמצא בחוק שהוא עד 6.5 אחוזים.

<אילן שמיר: עברנו כבר את ה-6.5 אחוזים.

<אילן שמיר: לכן אנחנו נדרשים אולי היום כאן להגדיל את מרכיב העמסה.

<אילן שמיר: אני לא נכנס למרכיב החציה למרות שגם שם יש לי מה לומר.

<אילן שמיר: בוודאי לא 100 אחוזים כי לא נראה לי שהאופנועים נמצאים ב-100 אחוזים נו פולט מה שנקרא.

<אילן שמיר: אף אחד מהאופנועים לא אשם בשום תאונה?

<אילן שמיר: תסלחו לי, אני מכיר את התיקים ואת התיקים הכבדים.

<אילן שמיר: אחד אחד אני מכיר.

<קריאה: לא קשור ל-נו פולט.

<ורד קירו זילברמן: אני רוצה לשאול וזו שאלה שמופנית גם אליך וגם אל הממשלה.

<ורד קירו זילברמן: כאשר אנחנו קיבלנו את הצעת החוק הזאת עם המספרים, לא קיבלנו שום סקירה, הסבר, עמדה, נתונים לגבי איך הגעתם לסכום הזה, ל-11 אחוזים ולמה דווקא 11 אחוזים ולמה דווקא עכשיו.

<ורד קירו זילברמן: אני הייתי שמחה לקבל מכם.

<ורד קירו זילברמן: אני לא פונה אליך לגבי האחוזים אלא אני פונה אליך לגבי נתונים על תאונות דרכים, על התשלומים שאתם משלמים מבחינת היקפי הפגיעות ואיך זה עומד ביחס לכלי רכב ארבע גלגלי.

<ורד קירו זילברמן: אם תוכלו לתת לנו את הנתונים האלה.

<ורד קירו זילברמן: מהממשלה אני אשמח מאוד לקבל נתונים מוצקים על התחשיבים, איך הגעתם לזה.

<ורד קירו זילברמן: אתם הצעתם 8,4 אחוזים.

<ורד קירו זילברמן: נכון?

<קריאה: 8,5.

<ורד קירו זילברמן: הייתי שואלת את המציע לגבי 11 אחוזים או את האופנועים לגבי 11 אחוזים.

<ורד קירו זילברמן: אתכם אני שואלת לגבי ה-8,5 אחוזים ולדעת מה הדבר הזה מסבסד, האם זה מסבסד רק את ביטוחי החובה של האופנועים, האם זה אמור לסבסד גם את ההפסדים של הפול תוך כדי, האם באמת אנחנו לא נוגעים כאן בשאלות חוקתיות של זכויות הקניין של הארבע גלגלי כי אנחנו מדברים על העמסות גם של צו החציה, גם מיסי קנייה מופחתים, אגרות מופחתות.

<ורד קירו זילברמן: דבר הזה מתגלגל בסופו של דבר על הרכב הארבע גלגלי.

<ורד קירו זילברמן: אני לא אומרת שזה נכון או לא נכון.

<ורד קירו זילברמן: אצלנו בייעוץ המשפטי זה מעורר הרבה שאלות והרבה תהיות האם זאת הדרך שהמדינה בוחרת, האם זו הדרך הנכונה, האם היא עומדת בכל אמות המידה והאם באמת אין דרכים אחרות לסבסד ולענות למצוקה שהיא מצוקה אמיתית של בעלי האופנועים.

מכלוף מיקי זוהר: אני מתנצל, זה יום קצת בעייתי.

רחל עזריה: אני חייבת לומר שאתה חייב לי הרבה כי ביום הבעייתי הזה אני יושבת כאן ודנה בחוק שלך כשיש לי המון טלפונים שאני אמורה לעשות.

מכלוף מיקי זוהר: אני ממש מתנצל.

רחל עזריה: נשמע את אגף שוק ההון ואת משרד המשפטים.

<ניר ברטל: בוקר טוב.

<ניר ברטל: רשות שוק ההון.

<ניר ברטל: אני קודם כל רוצה להציג את התמונה באופן מעט יותר רחב.

<ניר ברטל: נזרקו כאן כל מיני נתונים.

<ניר ברטל: אחר כך אני אומר עניינית לגבי החוק והשיעור הנכון.

<ניר ברטל: נכון להיום יש לנו סדר גודל של 130,000 אופנועים במדינת ישראל.

<ניר ברטל: 60 אחוזים מהם רוכשים ביטוח או ביטוח מלא שהוא לשנה.

<ניר ברטל: זה אומר 80,000 רוכבים.

<ניר ברטל: 40 אחוזים נוסעים ללא ביטוח.

רחל עזריה: זה הנתון שמטריד אתכם.

<ניר ברטל: מאוד מטריד אותנו וגם את מבקר המדינה שכתב על זה דוח לפני שנה.

<ניר ברטל: נכון להיום לא מבחינה חוקית, בפועל, מה הציבור עושה, יש לו שלוש אופציות ביטוחיות, נקרא לזה כך.

<ניר ברטל: הביטוח המלא לפי חוק הפיצויים באופן מלא, הוא גם מן הסתם היקר ביותר והוא מעניק לך את הכיסוי הגדול ביותר.

<ניר ברטל: אופציה נוספת שקידמנו אותה ועברה חקיקה בכנסת לפני 10 שנים, בשנת 2008, פוליסה מוזלת, מופחתת.

<ניר ברטל: כמו שנאמר כאן, השתתפות עצמית.

<ניר ברטל: אתה מוותר על איזשהו חלק שהוא יחסית פחות חשוב לך כאשר קורית לך תאונת דרכים, שלא תקבל אותו.

<ניר ברטל: לדוגמה, מה זה פחות חשוב?

<ניר ברטל: אם אתה נפגע ואתה לא יכול לעבוד כי אתה נכה 100 אחוזים, יושב על כיסא גלגלים, אתה צריך לקבל משכורת כדי לשלם שכר דירה ולקנות אוכל.

<ניר ברטל: בזה לא נגענו.

<ניר ברטל: נגענו באיזשהו תחשיב שהוא פיצוי לפי כמות הימים שהיית מאושפז.

רחל עזריה: כמה פנו לביטוח הזה?

<ניר ברטל: 50 אחוזים מציבור האופנועים רוכש את הביטוח המופחת.

<ניר ברטל: זאת אומרת, ציבור האופנועים, בניגוד למה שנאמר כאן, רוצה ביטוח זול.

<ניר ברטל: ה-50 אחוזים האחרים, חלקם בכלל לא יכולים לקנות אותו כי אסרנו עליו.

<ניר ברטל: לדוגמה, אם יש לי חברת שליחויות, אני לא אקנה לעובדים שלי, אסרנו את זה, לשליח, את הביטוח המוזל כי אני לא אחסוך כסף שלי על חשבונו.

<ניר ברטל: הציבור מצביע ברגליים.

<ניר ברטל: אמרתי, מתוך אלה שכן רוכשים ביטוח, ה-80,000, חצי-חצי.

<ניר ברטל: מתוך אלה שלא רוכשים ביטוח, הם נתונים למצב הבא.

<ניר ברטל: עושים תאונה.

<ניר ברטל: אם התאונה הזאת לא באשמתם לגמרי או באשמה חלקית, יש להם את הזכות ללכת ולתבוע תביעת נזיקין בבית משפט את בעל הרכב.

<ניר ברטל: פעם בזמן מה התפרסם פסק דין על 800,000 שקלים שרוכב אופנוע קיבל, על מיליון וחצי שקלים שהוא קיבל.

רחל עזריה: מחברת הביטוח של הרכב?

<ניר ברטל: מחברת הביטוח של הרכב.

<ניר ברטל: נכון.

<ניר ברטל: יש לנו היום, אפשר להגיד, שלושה משטרי ביטוח.

<ניר ברטל: אני לא מדבר מבחינה חוקית.

<ניר ברטל: אנחנו דחפנו אותם אולי קצת להיות עבריינים כי אמרנו להם או שאתה משלם 5,000 שקלים בשנה או שאתה נוסע בלי ביטוח.

רחל עזריה: כמה עולה ביטוח מופחת?

<ניר ברטל: הוא נותן להם היום הוזלה של 30 אחוזים בתעריפי הביטוח, שזה הרבה מאוד כסף.

<ניר ברטל: זה המצב דה פקטו היום מבחינה ביטוחית.

<ניר ברטל: אני רוצה לומר עוד כמה נתונים.

רחל עזריה: מי שיש לו את הביטוח המוזל, גם פחות מעורב בתאונות או שאין שום קשר?

<קריאה: יש פחות תביעות שמוגשות בגלל ההשתתפות העצמית.

<קריאה: באופן עקרוני, לא.

<אילן שמיר: מי שקונה את הביטוח הזה, לא מגיש תביעות סרק.

<אילן שמיר: אנחנו כמובן נגד זה אבל זה באמת אומר משהו על המבוטח.

<ניר ברטל: הביטוח המופחת עושה לנו דיפרנציאציה.

<ניר ברטל: אתה יכול לקנות ביטוח ב-5,000 שקלים, להחליק או להגיד שהחלקת, לתבוע את הפול ולקבל 10,000 שקלים כל שנה.

<ניר ברטל: מי שקונה את הביטוח המופחת, לא יכול לעשות את זה כי הוא לא יקבל את אותם 10,000 שקלים והוא גם יודע שאם תהיה לו רק איזו החלקה או תאונה קלה, הוא לא יקבל כלום ולכן הוא נזהר יותר.

<ניר ברטל: אנחנו בהחלט רואים שיעור מעורבות יותר נמוך בעניין הזה.

<ניר ברטל: כמה נתונים שאולי לא לכולם נוח וקל לשמוע אותם אבל אני חושב שחשוב לשים אותם על שולחן הוועדה.

<ניר ברטל: אותם 80,000 מבוטחים מסובסדים היום על ידי בעלי המכוניות ויתר המבוטחים בביטוח חובה בחצי מיליארד שקלים כל שנה.

<ניר ברטל: זו אחת האוכלוסיות היותר מסובסדות במדינת ישראל.

<ניר ברטל: הנתון השני שחשוב לדעת אותו.

<ניר ברטל: אופנוע הוא כלי רכב הכי מסוכן - והוא לא בין המסוכנים ביותר - שיש היום במדינת ישראל.

<ניר ברטל: שיעור ההרוגים ופצועים קשה באופנועים הוא הגבוה ביותר.

<ניר ברטל: כל שנה אנחנו רואים גידול במספר ההרוגים באופנועים.

רחל עזריה: איך זה במדינות אחרות?

<ניר ברטל: במדינות אחרות, הסדר הביטוח הוא אחר לגמרי.

רחל עזריה: מבחינת הרוגים ופצועים.

<ניר ברטל: אני לא יודע להגיד.

רחל עזריה: אתם יודעים?

<עמית ברגמן: כן.

<עמית ברגמן: המצב שלנו, שוב, יחסית לכמות כלי הרכב, יש לנו יותר מהמוצע ב-OECD.

<עמית ברגמן: יש לנו בעיות בתחום התחבורה והרישוי ולימוד הנהיגה.

רחל עזריה: הלימוד הוא לא מספיק רציני.

<עמית ברגמן: אני שמח לבשר שהרשות הלאומית לבטיחות בדרכים התחילה לטפל בזה.

<ניר ברטל: אם אנחנו באים ועושים צעדים שבאיזשהו מקום מתמרצים או מוזילים או מונעים העלאה של ביטוח לכלי מאוד מסוכן, אנחנו צריכים לתת על זה את הדעת.

<ניר ברטל: משרד התחבורה מנסה לשפר את לימודי הנהיגה.

<ניר ברטל: רשות שוק ההון מעודדת היום במחירי הביטוח, נותנת ביטוח יותר זול עם הערכות בטיחות.

רחל עזריה: למה מחירי ביטוח הרכב ירדו?

<ניר ברטל: מחירי ביטוח הרכב ירדו משתי סיבות עיקריות.

<ניר ברטל: האחת, הם היו גבוהים מדי וכוחות השוק לא עשו את שלהם להגיע למחירים נמוכים, ייצרו רווחים מאוד גדולים לחברות הביטוח, בטח על ביטוח שהוא ביטוח חובה שכולנו חייבים לקנות אותו.

רחל עזריה: בעצם אתה אומר שלעומת הביטוח של הרכב שהוא היה מאוד מאוד גבוה, אתה בעצם אומר שהביטוח של האופנוע, אתה עדיין בחוסר של 40 אחוזים.

<אילן שמיר: אם אפשר לומר מילה לגבי מה שאומר ניר על רכבים.

<אילן שמיר: התשתיות השתפרו, הרכבים עצמם הרבה יותר בטוחים.

רחל עזריה: כן.

רחל עזריה: חשבתי על כך.

רחל עזריה: יש את כרית האוויר.

רחל עזריה: לחברות האופנועים אין אינטרס לייצר אופנועים בטוחים יותר?

<אילן שמיר: אי אפשר.

<אילן שמיר: זה כלי חשוף.

<אילן שמיר: אתה נופל.

<אילן שמיר: אתה עף ממנו.

<אילן שמיר: במכונית, אתה נשאר חגור בתוך הרכב.

<ורד קירו זילברמן: ניר, אתה יכול להסביר את ה-8,4 אחוזים?

<ניר ברטל: כן.

<ניר ברטל: אני אתן הקדמה.

<ניר ברטל: שאלת קודם איך ממומן כל העניין הזה של האופנועים ואיך הוא הפסדי.

<ניר ברטל: אנחנו כבר מספר שנים מפרסמים פעם בשנה דוח לציבור.

<ניר ברטל: באתר של רשות שוק ההון, בדוח השנתי של הממונה על שוק ההון, יש פרק מיוחד לעניין אופנועים ואיך נעשה המימון שלהם.

<ניר ברטל: יש לנו 80,000 אופנועים, רוכבים, עושים תאונות וזכאים לפיצוי.

<ניר ברטל: העלות של זה בשנת 2016 – תקן אותי אילן אם אני טועה – 800 מיליון שקלים.

<ניר ברטל: זה מה שהפול צפוי לשלם בגין תאונות דרכים שקרו ב-2016 לרוכבי אופנועים.

<אילן שמיר: באזור ה-600 מיליון.

<ניר ברטל: 600 מיליון.

<ניר ברטל: תודה.

<ניר ברטל: מתוך ה-600 מיליון שקלים, האופנועים משלמים 250 מיליון שקלים בלבד.

<ורד קירו זילברמן: כל היתר משלמים ארבע גלגלים?

<ניר ברטל: ארבע גלגלים ויתר כלי הרכב.

<ניר ברטל: היתר זה 350 מיליון שקלים נוספים 400 מיליון שקלים.

<ניר ברטל: חלק מזה זה מרכיב העמסה עליו אנחנו מדברים היום, בין 5.5 ל-6.5 אחוזים.

<ורד קירו זילברמן: כמה זה היום, מרכיב העמסה?

<ניר ברטל: לפי החוק היום, בין 5.5 ל-6.5 אחוזים.

<ניר ברטל: סדר גודל של 300 מיליון שקלים.

<ניר ברטל: אנחנו רוצים להעלות אותו עכשיו.

<ניר ברטל: החלק השני הוא אותו צו חציה שדיברנו עליו.

רחל עזריה: אני רוצה לשאול איך אתה מציע להתמודד.

רחל עזריה: יש בעיה קשה עם הנושא של האופנועים.

רחל עזריה: אי אפשר להתעלם מזה.

רחל עזריה: זה שאנשים לא עושים ביטוחים, זו בעיה.

רחל עזריה: אני נוטה לחשוב שלמחיר כן יש השפעה.

רחל עזריה: מגיע אדם צעיר, קונה את הרכב שלו ואז הוא מגלה שהביטוח הוא מאוד יקר, וזה גם כל שנה.

<אילן שמיר: זה לא יהיה באחוזים רבים.

<אילן שמיר: זה יהיה.

<אילן שמיר: אני מסכים אתך לחלוטין.

<אילן שמיר: זה לא יהיה דרסטי לדעתי.

<אילן שמיר: לא פתאום נמצא 98 אחוזים מבוטחים גם אם תורידי את המחיר ב-30 אחוזים.

רחל עזריה: בסדר.

רחל עזריה: השאלה היה מה הפתרונות שאתם מציעים.

רחל עזריה: כל מה שתואר כאן, זה נראה כמו עיוות אחד גודל של המצב והשאל ההיא מה עושים.

<ניר ברטל: יש מספר דברים שאנחנו עושים ואני אתחיל מהחשוב יותר ואלך לדברים היותר קלים.

<ניר ברטל: דבר ראשון, שר האוצר פנה או מתכוון לפנות לשרת המשפטים להקים איזשהו צוות משותף שיבחן פעם אחת ולתמיד את היקף הכיסוי של ביטוח חובה שאנחנו מטילים בחוק ומכריחים את האופנוענים לרכוש.

רחל עזריה: זה בעצם כמו שאמרנו שיהיה משהו.

<ניר ברטל: בניגוד לכל מה קורה בעולם.

<ניר ברטל: מדינת ישראל היא המדינה היחידה בעולם שמכריחה את האופנועים לקנות ביטוח שחלקם אפילו לא צריכים ולא רוצים אותו.

רחל עזריה: מתי זה אמור לקרות?

<ניר ברטל: אני מקווה שבחודשים הקרובים.

רחל עזריה: לא, לא חודשים.

רחל עזריה: זו מילה שנואה עלינו.

<הילה דוידוביץ בלומנטל: משרד המשפטים.

<הילה דוידוביץ בלומנטל: אני נכנסת לדבריו של ניר לצורך השאלה הזאת לגבי הוועדה.

<הילה דוידוביץ בלומנטל: כל הנושא הזה של התמודדות עם הפרמיה הגבוהה של אופנועים הובא לפתחנו עוד לפני שהצעת החוק הספציפית הונחה.

<הילה דוידוביץ בלומנטל: התנהלו אצלנו כמה ישיבות והועלו כמה פתרונות.

<הילה דוידוביץ בלומנטל: הגענו למסקנה שיש הצדקה להקים איזשהו צוות בין-משרדי של חשיבה כדי לבחון את כל הסוגיה הזאת של פרמיות האופנועים ואיזה אפשרויות יש, כי באמת כבר מדיונים ראשונים עלו כל מיני פתרונות אלטרנטיביים מעבר כל העלות על קהל המבוטחים.

<הילה דוידוביץ בלומנטל: בימים אלו אנחנו כמובן נדע מה התהליך הפורמלי.

<הילה דוידוביץ בלומנטל: צריך לפנות לשרת המשפטים ולהקים את הצוות הזה, אבל כבר החלפנו בינינו טיוטות של כתבי מינוי.

<הילה דוידוביץ בלומנטל: אני מאמינה שבהקדם האפשרי, כל עוד זה תלוי גם בנו, כמובן אני לא רואה ששרת המשפטים תתנגד לזה והכוונה היא ממש בימים אלו להעביר כבר בקשה לשרת המשפטים להקים את הצוות.

רחל עזריה: זה עדיין אומר שזה יארך עוד כמה חודשים כי זה להקים את הצוות ואז הצוות צריך לשבת.

<הילה דוידוביץ בלומנטל: הצוות יקיים כמה ישיבות ואני חושבת שהוא יהיה די ממוקד.

<הילה דוידוביץ בלומנטל: הוא לא יעסוק בכל סוגיית האופנועים והאינטרס הציבורי בנסיעתם על הכביש וכולי אלא באמת בסוגיה של הפרמיות.

רחל עזריה: פשוט לייצר עוד, שיהיו כמה מדרגים של ביטוחים?

<הילה דוידוביץ בלומנטל: יש כל מיני אלטרנטיבות שעלו.

<הילה דוידוביץ בלומנטל: בין השאר עלה לייצר מוצרים וכל הסוגים של רכבים.

<הילה דוידוביץ בלומנטל: רעיונות מאוד ראשוניים.

<הילה דוידוביץ בלומנטל: יש את בעיית האכיפה בלי כל קשר שצריך לפתור אותה ודרושה אכיפה רצינית בכל הנושא הזה של ביטוח חובה.

<הילה דוידוביץ בלומנטל: זה לעניין הוועדה ואחר כך, אם תרצי, אוכל להוסיף עוד כמה דברים.

<ניר ברטל: יש עוד כמה דברים שאנחנו מנסים לקדם וכבר מקדמים.

<ניר ברטל: בסופו של דבר לכולנו יהיה יותר טוב, אופנועים ישלמו פחות, בעלי המכוניות ישלמו פחות עבור האופנועים אם יהיו פחות תאונות.

<ניר ברטל: אם לא יהיו תאונות, לא יהיו לנו בעיה.

<ניר ברטל: אנחנו צריכים לצמצם את התאונות כמה שיותר.

<ניר ברטל: זה אומר להביא אופנועים יותר בטוחים, עם מערכות בטיחות, עם הכשרה יותר טובה של הנהגים וגם כאן, אם תרצי, אני אשמח להרחיב ולומר איזה צעדים אנחנו נוקטים ומתכוונים לנקוט.

<ניר ברטל: אני חושב שזה אחד המפתחות הגדולים על מנת שיהיו פחות תאונות ובסוף יהיו פחות נפגעים.

<ניר ברטל: נכון לעכשיו יש נו מצב שנולד בעקבות ועדת וינוגרד בביטוח הלאומי שהורידה את ריבית ההיוון, בלי להיכנס יותר מדי לפרטים.

<ניר ברטל: אנחנו היום צריכים, בשביל לא לעשות זעזועים גדולים בשוק, קרי, לייקר את ביטוחי האופנועים ב-20 אחוזים ואז במקום 3,000 או 4,000 שקלים ביטוח, אנשים יצטרכו שלם 1,000, 1,500 שקלים יותר בשנה.

<ניר ברטל: אנחנו צריכים להגדיל את הטווח של מרכיב ההעמסה בין 5.5 ל-6.5 אחוזים היום ל-5.5 ל-8.4 אחוזים כמו שהממשלה מבקשת.

<ניר ברטל: הטווח הזה בעצם מאפשר למפקחת על הביטוח שהיא קובעת את התעריפים של הפול לשמור פחות או יותר על המצב הקיים ולא לייצר זעזועים גדולים עד שהוועדה תשלים את עבודתה.

<ורד קירו זילברמן: בכמה זה ייקר את הפרמיה?

<ניר ברטל: קודם כל, שינוי החוק הזה לא מייקר שום פרמיה.

<ניר ברטל: שינוי החוק הזה בעצם מגדיל את הטווח שהמפקחת על הביטוח יכולה לקבוע תעריפים ובהתאם לזה מה יהיה.

רחל עזריה: בוא נדבר על הטווח.

<ניר ברטל: אם הטווח יהיה מקסימלי, אם נגיע ל-8.4 ואנחנו לא רוצים להגיע לשם, המטרה המרכזית כרגע, נכון לעכשיו, היא לא לייקר את ביטוחי האופנועים בפול.

רחל עזריה: אני חושבת שגם יש עניין להוזיל.

רחל עזריה: יש מטרה להוזיל.

<ניר ברטל: נכון.

<ניר ברטל: אני גם בעד להוזיל.

<ניר ברטל: השאלה על חשבון מה ועל חשבון מי.

רחל עזריה: אם אתה משמר את הסכום, לאיזה אחוז אתה מגיע?

<ניר ברטל: כדי לשמר את המצב כיום, 8.4 לפי החישובים שלנו יספיקו והם ישיתו סדר גודל של בין 30 ל-40 שקלים נוספים על כל אחד שנוהג ברכב.

<ניר ברטל: במקום לשלם 890 שקלים על רכב, ישלם 930 שקלים.

<ורד קירו זילברמן: כאן מדברים על העלאה של תעריפי ביטוח החובה לרכב ארבע גלגלי היה ונגיע ל-8.4 אחוזים.

רחל עזריה: ב-8.4 אחוזים אנחנו מוסיפים.

<ורד קירו זילברמן: כמה זה במצטבר לכל הנהגים.

<ניר ברטל: תוספת של כ-100 מיליון שקלים.

<ניר ברטל: בין 6.5 ל-8.4, תוספת של 100 מיליון שקלים.

רחל עזריה: מה התוספת לנהג?

<ניר ברטל: לרכב פרטי, סדר גודל של 30 שקלים בשנה.

<ורד קירו זילברמן: יש לכם את התחשיב?

<ורד קירו זילברמן: תוכלו להעביר אלינו?

<ניר ברטל: כן.

<קריאה: החישוב הזה לוקח בחשבון כאילו חברות הביטוח ישר יעלו את הסכומים, מה שלא בהכרח יקרה כי יש ביניהן בכל זאת תחרות.

<קריאה: כאשר מדברים על הפסדי הפול, הפול נולד כגוף הפסדי.

<קריאה: הוא מיועד להפסיד.

<קריאה: הוא לא גוף שלוקח רווחים הביתה.

רחל עזריה: אבל הפער אמור להיות 40 אחוזים?

רחל עזריה: תסכים אתי שזה לא אמור להיות כך.

<קריאה: לא.

<קריאה: אני אומר לך מה הפער.

<קריאה: הפער הוא שאחרי שחברות הביטוח נושאות בנזק שיש לפול, במינוס שלו, אחרי זה חברות הביטוח מרוויחות מיליארד שקלים בשנה.

<קריאה: זאת אומרת, לא מדובר כאן על הפסד.

<ניר ברטל: זה נכון גם ל-2016 ו-2017 מה שאתה אומר?

<עמית ברגמן: לגבי 2017 אני לא יודע כי עוד לא שחררת את הדוח.

<ניר ברטל: שלושת הרבעונים הראשונים.

<עמית ברגמן: יכול להיות שבגלל הגדלת העתודות, השתנה משהו.

<עמית ברגמן: אני רוצה לומר עוד דבר אחד, למה לא כדאי כרגע לדון באלטרנטיבות ואני רוצה להדגים לכם דוגמה.

רחל עזריה: לא.

רחל עזריה: עזוב.

רחל עזריה: אנחנו כן נדון גם באלטרנטיבות.

רחל עזריה: דוגמה, לא עכשיו.

רחל עזריה: אני רוצה להתכנס כי בסוף הדיון כאן הוא על אחוזים.

<עמית ברגמן: אני רוצה לבקש שלא להסתפק בהשארת המצב כפי שהוא כי המצב נכון לעכשיו, הן בשוק התחבורה והן במספר האנשים שלא מבוטחים - - -

רחל עזריה: אני אגיד לך מה בדרך כלל קורה במצב כזה.

רחל עזריה: בדרך כלל אני שואלת את מציע החוק אבל מכיוון שהוא לא כאן אני אומר משהו שאני חושבת שיכול איכשהו להתכנס ואני מציעה שנסגור את הדיון ואתם תלכו הביתה.

רחל עזריה: לא שמעתי את משרד המשפטים אבל נראה לי שכן שמענו דברים דומים.

רחל עזריה: מישהו מהביטוחים רוצה להתייחס?

<יאיר באבד: אפשר להתייחס?

<יאיר באבד: אני אקטואר והייתי מעורב בנושא של ביטוח רכב חובה.

רחל עזריה: אתה גם ממועדון האופנועים?

<יאיר באבד: אני במקרה יועץ להם אבל אני הייתי מעורב בנושא של ביטוח רכב חובה.

<יאיר באבד: יש כאן בעיות שהן לא נכונות.

רחל עזריה: אני מבינה.

רחל עזריה: אנחנו נקיים עוד דיון.

רחל עזריה: הדיון הזה הוא קצת חסר.

<יאיר באבד: יש כאן בעיה אמיתית.

רחל עזריה: יושבת ראש ועדה לעולם לא מקיימת דיון כשמציע החוק לא נמצא.

רחל עזריה: אנחנו כאן בסיטואציה שאנחנו צריכים לייצר איזשהו משא ומתן ולהגיע לאיזושהי הסכמה.

רחל עזריה: אין לי עם מי לנהל את המשא ומתן.

רחל עזריה: אני רוצה שהביטוח יוזל ואני מבקשת שאתם תלכו ותבדקו מה האפשרויות.

רחל עזריה: אני רוצה להציע 9.5.

רחל עזריה: אני רוצה שתבדקו מה האפשרויות מבחינתכם.

רחל עזריה: שוק ההון ומשרד המשפטים.

<הילה דוידוביץ בלומנטל: אם אפשר בכל זאת לומר משהו בהיבטים המשפטיים.

<הילה דוידוביץ בלומנטל: ההצעה הזו, המשמעות שלה ברורה, כל אחוז משית כ-15 שקלים נוספים על כלל הרכבים.

<הילה דוידוביץ בלומנטל: עכשיו השאלה היא האם ובאיזה אופן, כפי שנאמר כאן על ידי אילן שמיר, אנחנו כולנו צריכים לסבסד את התיקון הזה שהאופנועים מייצרים.

<הילה דוידוביץ בלומנטל: צריך לזכור שכבר כיום הפרמיה שהם משלמים היא לא משקפת את התיקון.

<הילה דוידוביץ בלומנטל: לכן, כאשר אנחנו קובעים את האחוז, צריך לראות איפה קו הגבול.

<הילה דוידוביץ בלומנטל: ההצעה עברה, הממשלה תמכה בה ואני לא מתכוונת עכשיו לומר דברים בניגוד להחלטת הממשלה, אבל הממשלה קבעה 8.4 או 8.5 והיא ראתה בהתאם לחוות הדעת היכן קו הגבול מבחינת הסבסוד של כלל הציבור.

<הילה דוידוביץ בלומנטל: אני חושבת שצריך שיהיה לנגד עינינו כאשר משחקים עם האחוזים, המשמעות של כל אחוז שמעלים כלפי מעלה, מה המשמעות שלו כשהוא מתווסף לסבסוד שיש היום ואיפה קו הגבול בין הסבסוד, מתי הוא יהיה מידתי, מתי הוא לא יהיה מידתי.

<הילה דוידוביץ בלומנטל: אני חושבת שצריך לשים לב שיש עוד פתרונות ואי אפשר להתעלם מזה שהפתרון היחיד הוא לא פשוט להשית על כלל המבוטחים אלא באמת עם שילוב של עוד פתרונות שהם לא אגב הצעת החוק הזאת.

<הילה דוידוביץ בלומנטל: אולי צריך לשים לב שמגיעים כאן באמת לפתרון שהוא מידתי ולא באמת לגלגל בקלות עם משחק "שרירותי" באחוזים על כלל הציבור כי זאת בעצם המשמעות של כל אחוז לכאן או לכאן.

רחל עזריה: אני מבינה היטב את העניין הזה.

רחל עזריה: הצעת החוק מדברת על 11 אחוזים ואני מבינה שיש את העניין הזה שאנחנו כן נשמור על המחיר.

רחל עזריה: אני כן רוצה להוזיל.

רחל עזריה: העניין הזה שלאנשים אין ביטוח, זה משהו שאמור להטריד אותנו.

רחל עזריה: אני מציעה שאתם תלכו ותחשבו.

רחל עזריה: אני גם רוצה תשובה יותר ברורה לגבי לוחות זמנים של אותו צוות כדי שנדע איך אנחנו מתכנסים.

רחל עזריה: המטרה היא שלאנשים יהיה ביטוח.

<ניר ברטל: אנחנו לא חלוקים על זה.

רחל עזריה: אני יודעת אבל אנחנו צריכים לגרום לזה לקרות.

<הילה דוידוביץ בלומנטל: השאלה אם הוזלת המחירים תביא לכך.

<הילה דוידוביץ בלומנטל: האם באמת אדם לא עושה ביטוח בגלל זה.

<הילה דוידוביץ בלומנטל: נראה לי שיש עוד משתנים.

<קריאה: אין אכיפה.

<הילה דוידוביץ בלומנטל: יש שאלות מוסריות, שאלות של אכיפה וכולי.

רחל עזריה: אלה דברים שאתם תצטרכו לעשות בצוות.

רחל עזריה: זו הצעת החוק שמונחת לפני ולכן אני מנהלת את הדיון על הצעת החוק הזאת.

רחל עזריה: אני רוצה שאתם תלכו ותשקלו.

רחל עזריה: תעשו את העבודה.

רחל עזריה: אני גם אדבר עם מיקי זוהר כדי להבין היכן הדברים עומדים ונכנס שוב את הדיון.

רחל עזריה: נהיה חכמים יותר לאור ההתפתחויות הפוליטיות, מתי יכונס הדיון שוב.

רחל עזריה: אתם תעשו את העבודה ואנחנו נמשיך משם.

רחל עזריה: הישיבה נעולה.

רחל עזריה: תודה רבה.